1991L0226 — SK — 01.05.2004 — 002.001

Tento dokument slúži čisto na potrebu dokumentácie a inštitúcie nenesú nijakú zodpovednosť za jeho obsah

►B SMERNICA RADY z 27. marca 1991 o aproximácii právnych predpisov členských štátov o systémoch zabraňujúcich rozstrekovaniu pri určitých kategóriách motorových vozidiel a ich prípojných vozidiel (91/226/EHS) (Ú. v. ES L 103, 23.4.1991, p.5)

Zmenené a doplnené:

Úradný vestník No page date





Zmenené a doplnené:









▼B

SMERNICA RADY

z 27. marca 1991

o aproximácii právnych predpisov členských štátov o systémoch zabraňujúcich rozstrekovaniu pri určitých kategóriách motorových vozidiel a ich prípojných vozidiel

(91/226/EHS)







RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva; najmä na jej článok 100a, so zreteľom na návrh Komisie ( 1 ), v spolupráci s Európskym parlamentom ( 2 ), so zreteľom na stanovisko Hospodárskeho a sociálneho výboru ( 3 ), keďže je dôležité prijať opatrenia s cieľom postupného vytvárania vnútorného trhu v období, ktoré končí 31. decembra 1992; keďže vnútorný trh bude zahŕňať oblasť bez vnútorných hraníc, v ktorej je zabezpečený voľný pohyb tovaru, osôb, služieb a kapitálu; keďže technické požiadavky, ktoré musia spĺňať určité kategórie motorových a ich prípojných vozidiel podľa vnútroštátnych právnych predpisov sa medzi iným týkajú systémov zabraňujúcich rozstreku u takýchto vozidiel; keďže sa tieto požiadavky navzájom medzi členskými štátmi líšia; keďže je teda nevyhnutné, aby členské štáty prijali rovnaké požiadavky, aby sa najmä umožnilo pre každý typ vozidla zavedenie postupu EHS typového schválenia, ktorý bol predmetom smernice Rady 70/156/EHS zo 6. februára 1970 o aproximácii právnych predpisov členských štátov týkajúcich sa typového schvaľovania motorových a ich prípojných vozidiel ( 4 ), naposledy zmenenej a doplnenej smernicou 87/403/EHS ( 5 ); keďže z hľadiska zlepšenia bezpečnosti cestnej prevádzky je dôležité, aby všetky úžitkové vozidlá vyšších hmotnostných kategórií a s určitou minimálnou konštrukčnou rýchlosťou, boli vybavené účinnými systémami pre zabránenie rozstreku s cieľom zadržať vodu; keďže je žiaduce vytvoriť jediný test účinnosti pre systémy tohto druhu, ak sú namontované k rôznym typom vozidiel, ako prostriedok výrazne zlepšujúci situáciu; keďže pre EHS typové schválenie komponentu vozidla boli vzaté do úvahy dva druhy zariadení, ktoré sú na trhu, t. j. zariadenia typu s absorbovaním energie a zariadenia typu so separáciou vzduchu od vody; keďže bolo potrebné stanoviť dva rôzne testy závislé na druhoch zariadení, ktoré majú byť schválené; keďže na základe v súčasnosti prebiehajúcich štúdií, výskumu a testov, bude čo možno najskôr stanovený test účinnosti pre typy vozidiel vybavených týmito zariadeniami; keďže členské štáty by mali venovať pozornosť skutočnosti, že tvorenie rozstreku závisí tiež od charakteristík povrchu vozovky, konfigurácii vzorky behúňa pneumatiky a od rýchlosti a aerodynamických charakteristík vozidla; keďže aproximácia vnútroštátnych právnych predpisov týkajúcich sa motorových vozidiel zahŕňa vzájomné uznávanie kontrol, vykonávaných každým z členských štátov na báze spoločných požiadaviek, PRIJALA TÚTO SMERNICU:







Článok 1

1. Členské štáty udelia EHS typové schválenie komponentu pre akýkoľvek druh zariadenia, ďalej nazývaného „zariadenie zabraňujúce rozstreku“, určeného na obmedzenie rozstreku od pneumatík pohybujúcich sa vozidiel, ak toto zariadenie spĺňa požiadavky týkajúce sa konštrukcie a testovanie uvedené v prílohe I.

2. Členský štát, ktorý udelil EHS typové schválenie komponentu, vykoná opatrenia vyžadované pre overenie, pokiaľ je to nevyhnutné, a ak je to potrebné v spolupráci s príslušnými orgánmi iných členských štátov, aby vyrábané modely boli v zhode so schváleným typom. Na tento účel členský štát uplatňuje požiadavky prílohy IV.

Článok 2

Členské štáty pre každé zariadenie zabraňujúce rozstreku, ktoré schvaľujú podľa článku 1, vydajú výrobcovi alebo jeho oprávnenému zástupcovi značku EHS typového schválenia komponentu zodpovedajúcu vzoru v prílohe II, doplnok 3.

Členské štáty podniknú všetky vhodné opatrenia, aby sa zabránilo používaniu značiek vedúcich k zámenám medzi zariadeniami zabraňujúcimi rozstreku, ktoré boli schválené podľa článku 1 a inými zariadeniami.

Článok 3

Žiadny členský štát nesmie zakázať uviesť na trh zariadenia zabraňujúce rozstreku z dôvodov týkajúcich sa ich konštrukcie a účinku, ak majú značku EHS typového schválenia komponentu.

Napriek tomu, toto ustanovenie nebráni členskému štátu, aby podnikol také opatrenia, vzhľadom na zariadenia zabraňujúce rozstreku vybavené značkou EHS typového schválenia komponentu, ktoré nie sú zhodné so schváleným typom.

Príslušný členský štát ihneď informuje ostatné členské štáty a Komisiu o opatreniach, ktoré podnikol, s uvedením dôvodov svojho rozhodnutia. Uplatnia sa tiež ustanovenia článku 5.

Zariadenia sa považujú za nezhodné so schváleným typom, v zmysle druhého odseku, ak neboli rešpektované požiadavky prílohy II.

Článok 4

Príslušné orgány každého členského štátu zašlú do jedného mesiaca príslušným orgánom ostatných členských štátov kópie osvedčenia o EHS typovom schvaľovaní komponentu, vydané pre každý typ zariadenia zabraňujúceho rozstreku, ktorý schvália alebo odmietnu schváliť.

Článok 5

1. Ak príslušný orgán členského štátu, ktorý udelil EHS typové schválenie komponentu zistí, že zariadenie zabraňujúce rozstreku, ktoré má osvedčenie o zhode s príslušným typom, sa nezhoduje s typom schváleným týmto členským štátom, podnikne nevyhnutné opatrenia pre obnovenie zhody vyrábaných modelov so schváleným typom. Tento orgán oboznámi príslušné orgány ostatných členských štátov o podniknutých opatreniach, ktoré sa môžu rozšíriť až na odobratie EHS typového schválenia komponentu.

Uvedené orgány podniknú rovnaké opatrenia, ak boli informované správnym orgánom iného členského štátu o takomto nedodržaní zhody.

2. Príslušné orgány členských štátov sa navzájom informujú o akomkoľvek odobratí EHS typového schválenia komponentu do jedného mesiaca zaslaním kópie osvedčenia o typovom schválení komponentu, podpísanom a datovanom, a ktoré je označené slovami napísanými veľkým písmom „EHS TYPOVÉ SCHVÁLENIE ODOBRANÉ“ a uvedú dôvody pre každé také opatrenie.

3. Ak členský štát, ktorý udelil EHS typové schválenie komponentu má námietky proti údajnej nezhode, príslušné členské štáty sa vynasnažia urovnať spor. Komisia má byť o tomto informovaná. Keď je to potrebné, usporiada vhodné diskusie s cieľom nájsť riešenia.

Článok 6

Akékoľvek rozhodnutie podľa ustanovení prijatých pri implementácii tejto smernice týkajúce sa zamietnutia alebo odobratia EHS typového schválenia komponentu alebo zákazu uviesť na trh alebo používať zariadenia zabraňujúce rozstreku, má obsahovať podrobné dôvody, na ktorých je založené. Také rozhodnutie sa oznámi príslušnej strane, ktorú je potrebné súčasne informovať o jej dostupných opravných prostriedkoch v rámci zákonov platných v členských štátoch a o časových lehotách stanovených pre použitie takýchto opravných prostriedkov.

Článok 7

Na účely tejto smernice znamená „vozidlo“ akékoľvek motorové vozidlo kategórie N a akékoľvek prípojné vozidlo kategórie O, ako je definované v prílohe I k smernici 70/156/EHS.

Článok 8

Žiadny členský štát nesmie odmietnuť udeliť EHS typové schválenie alebo národné typové schválenie pre vozidlá, ani zamietnuť alebo zakázať ich predaj, registráciu, uvedenie do prevádzky alebo používanie vozidiel z dôvodov týkajúcich sa ich zariadenia zabraňujúceho rozstreku, ak sú tieto namontované podľa požiadaviek prílohy III a ak zariadenia zabraňujúce rozstreku, ktorými sú vozidlá vybavené, majú značku EHS typového schválenia komponentu.

Článok 9

Akékoľvek úpravy nevyhnutné k prispôsobeniu požiadaviek príloh k tejto smernici technickému pokroku, majú byť prijaté podľa postupu stanoveného v článku 13 smernice 70/156/EHS.

Článok 10

1. Členské štáty do 10. apríla 1992 uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou. Bezodkladne o tom informujú Komisiu.

2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.

3. Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

Článok 11

Táto smernica je adresovaná členským štátom.









ZOZNAM PRÍLOH







PRÍLOHA I: Definície PRÍLOHA II: Požiadavky týkajúce sa EHS typového schválenia komponentu pre zariadenia zabraňujúce rozstreku



Doplnok 1: Testy zariadenia zabraňujúceho rozstreku typu s absorbovaním energie Doplnok 2: Testy zariadenia zabraňujúceho rozstreku typu so separátorom vzduch/voda Doplnok 3: Vzor značky EHS typového schválenia komponentu Doplnok 4: Vzor osvedčenia o EHS typovom schválení komponentu PRÍLOHA III: Požiadavky týkajúce sa EHS typového schválenia typu vozidla z hľadiska montáže systémov zabraňujúcich rozstreku



Doplnok: Príloha k osvedčeniu o EHS typovom schválení typu vozidla vzhľadom na montáž systémov zabraňujúcich rozstreku PRÍLOHA IV: Zhoda výroby Zastavenie výroby Obrázky: (1 až 9)









PRÍLOHA I

DEFINÍCIE

Na účely tejto smernice platia nasledovné definície:

1. Systém zabraňujúci rozstreku Systém zabraňujúci rozstreku znamená systém určený na zníženie rozprašovania vody vrhanej smerom hore od pneumatík pohybujúceho sa vozidla. Systém zabraňujúci rozstreku je rôzne vytvorený z blatníkov, lapačov nečistôt alebo bočných krytov, vybavených zariadením, ktoré zabraňuje rozstreku.

2. Blatník „Blatník“ znamená tuhý alebo polotuhý komponent, určený k zachytávaniu vody, vrhanej smerom hore pohybujúcimi sa pneumatikami a k jej nasmerovaniu na zem. Blatníky môžu tvoriť úplne alebo čiastočne integrálnu časť karosérie vozidla alebo iných častí vozidla, ako je plošina pre náklad atď.

3. Lapač nečistôt „Lapač nečistôt“ znamená pružný komponent montovaný vertikálne za kolesom, na dolnej časti rámu alebo plošiny pre náklad, alebo na blatníku. Lapač nečistôt musí tiež znížiť nebezpečenstvo malých predmetov, najmä drobného štrku, naberaných zo zeme pneumatikami a vrhaných smerom hore alebo do bokov smerom k iným užívateľom cesty.

4. Zariadenie zabraňujúce rozstreku „Zariadenie zabraňujúce rozstreku“ znamená časť systému zabraňujúceho rozstreku, ktorá môže obsahovať: 4.1. Separátor vzduch/voda Je to komponent tvoriaci časť krytu a/alebo lapača nečistôt, ktorými môže prechádzať vzduch pričom sa znižuje odstrekovanie rozprášenej vody. 4.2. Zariadenie absorbujúce energiu Je to komponent tvoriaci časť blatníka a/alebo bočného krytu a/alebo zásterky, ktorý absorbuje energiu vodnej spŕšky, znižujúc takto rozstrek rozprášenej vody.

5. Vonkajší bočný kryt „Vonkajší bočný kryt“ znamená komponent umiestnený približne vo vertikálnej rovine rovnobežnej s pozdĺžnou rovinou vozidla. Môže tvoriť časť blatníka alebo karosérie vozidla.

6. Riadené kolesá „Riadené kolesá“ znamenajú kolesá uvádzané do činnosti systémom riadenia vozidla.

7. Samoriadená náprava „Samoriadená náprava“ znamená nápravu otočnú okolo stredného bodu tak, že môže opisovať horizontálny oblúk. Na účely tejto smernice samoriadená náprava typu s „natáčavým riadením“ sa považuje za nápravu s riadenými kolesami.

8. Samoriadené kolesá „Samoriadené kolesá“ znamenajú kolesá, ktoré nie sú ovládané systémom riadenia vozidla a ktoré sa môžu natáčať v uhle maximálne 20o vplyvom trenia o zem.

9. Zdvíhateľná náprava „Zdvíhateľná náprava“ znamená nápravu, ktorá môže byť zdvihnutá nad vozovku pri normálnom používaní vozidla.

10. Nenaložené vozidlo „Nenaložené vozidlo“ znamená vozidlo s karosériou (alebo s reprezentatívnym/mi komponentom/mi) a tam, kde to prichádza do úvahy, s chladiacou kvapalinou, mazadlami, palivom, náradím, rezervným kolesom a vodičom s predpokladanou celkovou hmotnosťou 75 kg.

11. Miesto styku pneumatiky „Miesto styku pneumatiky“ znamená časť pneumatiky v styku s cestou (povrchom), ktorá zabezpečuje jej ovládanie.

12. Typ zariadenia zabraňujúceho rozstreku „Typ zariadenia zabraňujúceho rozstreku“ znamená zriadenia, ktoré sa nelíšia z hľadiska nasledovných hlavných charakteristík: — fyzikálny princíp prijatý s cieľom zníženia rozstreku (napr.: absorbovanie energie vody, separácia vzduch/voda, atď.), — materiály, — tvar, — rozmery (pokiaľ môžu ovplyvňovať chovanie materiálu).









PRÍLOHA II

POŽIADAVKY TÝKAJÚCE SA EHS TYPOVÉHO SCHVÁLENIA KOMPONENTU PRE ZARIADENIA ZABRAŇUJÚCE ROZSTREKU

0. Všeobecné podmienky

0.1. Zariadenia zabraňujúce rozstreku musia byť konštruované tak, aby pracovali správne pri normálnom používaní na mokrých vozovkách. Okrem toho, nesmú mať žiadnu štrukturálnu alebo výrobnú chybu, ktorá by znemožňovala ich správnu funkciu alebo chovanie.

1. Testy, ktoré sa majú vykonať

1.1. V závislosti na ich fyzikálnom pracovnom princípe sa podrobí zariadenie zabraňujúce rozstreku príslušným testom, ako je to popísané v doplnkoch 1 a 2 a musí vykázať výsledky požadované v bode 4 uvedených doplnkov.

2. Žiadosť o EHS typové schválenie komponentu

2.1. Žiadosť o EHS typové schválenie komponentu pre typ zariadenia zabraňujúceho rozstreku predkladá výrobca alebo ním poverený zástupca.

2.2. Pre každý typ žiadosti majú byť k žiadosti priložené v troch vyhotoveniach nasledovné dokumenty a tieto informácie a materiály: 2.2.1. Technický opis zariadenia zabraňujúceho rozstreku, uvádzajúci jeho fyzikálny pracovný princíp a príslušný test, ktorému musí byť podrobené, použité materiály a jeden alebo viac výkresov dostatočne podrobných a vo vhodnom meradle, aby sa umožnila jeho (ich) identifikácia. 2.2.2. Štyri vzorky: tri z nich pre testy a štvrtá na uloženie v laboratóriu pre akékoľvek neskoršie overovanie. Testovacie laboratórium si môže vyžiadať ďalšie vzorky.

2.3. Označenie Každá vzorka musí byť čitateľne a nezmazateľne označená obchodným názvom alebo značkou a uvedením typu a musí mať dosť veľké miesto pre značku EHS typového schválenia komponentu.

3. EHS typové schválenie komponentu

3.0. Pred zahájením postupu pre udelenie EHS typového schválenia komponentu, musí príslušný orgán overiť, či má výrobca účinné systémy pre monitorovanie zhody výroby.

3.1. Kde vzorky, ktoré reprezentujú typ zariadenia, ktoré sa má ako typ schvaľovať, prejdú úspešne príslušnými testami popísanými v doplnkoch 1 alebo 2, je tomuto typu zariadenia zabraňujúceho rozstreku udelené EHS typové schválenie komponentu.

3.2. Každému EHS typovo schválenému typu zariadenia zabraňujúcemu rozstreku sa pridelí číslo typového schválenia komponentu.

3.3. Akékoľvek zariadenie zabraňujúce rozstreku zhodné s typom schváleným podľa tejto smernice, musí mať značku EHS typového schválenia komponentu, ktorá musí byť na ňom pripevnená tak, aby bola nezmazateľná a ľahko čitateľná, i keď je zariadenie namontované na vozidle.

3.4. Značka EHS typového schválenia komponentu (vzor ktorej je uvedený v doplnku 3 k tejto prílohe) sa skladá z: 3.4.1. obdĺžnika obklopujúceho malé písmeno e, nasledované rozlišovacím písmenom/ami alebo číslom členského štátu, ktorý udelil EHS typové schválenie komponentu vozidla: 1 pre Nemecko, 2 pre Francúzsko, 3 pre Taliansko, 4 pre Holandsko, 6 pre Belgicko, 9 pre Španielsko, 11 pre Spojené kráľovstvo, 13 pre Luxembursko, 18 pre Dánsko, 21 pre Portugalsko, EL pre Grécko, IRL pre Írsko ►A1 ,12 pre Rakúsko, 17 pre Fínsko, 5 pre Švédsko, ◄ ►A2 8 pre Českú republiku, 29 pre Estónsko, CY pre Cyprus, 32 pre Lotyšsko, 36 pre Litvu, 7 pre Maďarsko, MT pre Maltu, 20 pre Poľsko, 26 pre Slovinsko, 27 pre Slovensko ◄ ; 3.4.2. čísla EHS typového schválenia komponentu (zodpovedajúce číslu osvedčenia o typovom schválení komponentu, ktorého vzor je uvedený v doplnku 4), ktoré je umiestnené blízko obdĺžnika, buď pod písmenom „e“ alebo vľavo alebo vpravo od tohto písmena. Číslice čísla typového schválenia komponentu sú umiestnené na rovnakej strane písmena „e“ a usporiadané v tom istom smere. Použitie rímskych čísel u čísla typového schválenia komponentu vozidla musí byť vylúčené, aby nedošlo k zámene s inými symbolmi; 3.4.3. písmen „A“ alebo písmeno „S“, podľa toho či ide o zariadenia typu s absorbovaním energie (A) alebo typu separátora vzduchu/vody (S), umiestnené v akomkoľvek mieste nad a blízko obdĺžnika.









Doplnok 1

Testy zariadenia zabraňujúceho rozstreku typu s absorbovaním energie

1. Princíp

Cieľom tohto testu je kvantifikovať schopnosť zariadenia zadržať vodu usmernenú proti nemu sériami strekov. Testovacia súprava je určená k vytvoreniu podmienok, pri ktorých je zariadenie v činnosti, ak je namontované na vozidle, čo sa týka objemu a rýchlosti vody vrhanej smerom hore z vozovky behúňom pneumatiky.

2. Vybavenie

Pozri obrázok 8 a opis testovacej súpravy. Testy sa vykonajú v prostredí bez pohybu vzduchu.

3. Postup

3.1. 500 (+ 0/-5) mm široká a 750 mm vysoká vzorka zariadenia, ktoré sa má testovať, sa pripevní na vertikálny rám testovacieho zariadenia pričom sa overí, či je vzorka umiestnená dobre v medziach zberača, a či žiadna prekážka nebude schopná odchyľovať vodu buď pred, alebo po jej náraze.

3.2. Nastaví sa prietok na 0,675 (± 0,01) l/s a nasmeruje sa aspoň 90 l na vzorku z horizontálnej vzdialenosti 500 (± 2) mm (obrázok 8).

3.3. Voda sa nechá kvapkať zo vzorky do zberača a vypočíta sa percento (rozdiel) medzi množstvom vody zachytenej a množstvom vody striekanej.

3.4. Test sa opakuje päťkrát a vypočíta sa priemerné percentuálne množstvo zachytenej vody.

4. Výsledky

4.1. Vypočítané priemerné percento zachytenej vody v priebehu piatich testov nesmie byť menšie než 70 % množstva vody nasmerovanej na zariadenie.

4.2. Ak sa najvyššie a najnižšie percentá zachytávanej vody odchyľujú od priemerného percenta o viac než 5 %, test neplatí a musí sa opakovať. Ak aj v druhom teste najvyššie a najnižšie percentá zachytávanej vody sa opäť odchyľujú od priemerného percenta o viac než 5 % a/alebo ak nižšia hodnota nespĺňa požiadavky bodu 4.1, schválenie sa odmietne.

4.3. Keď vertikálna poloha zariadenia ovplyvňuje získané výsledky, postup uvedený v bodoch 3.1 a 3.4 sa musí opakovať v polohách udávajúcich najvyššie a najnižšie percentá zachytávanej vody; požiadavky bodu 4.2 zostávajú v platnosti. Požiadavky bodu 4.1 zostávajú v platnosti, aby poskytovali výsledok každého testu.









Doplnok 2

Testy zariadenia zabraňujúceho rozstreku typu so separátorom vzduch/voda

1. Princíp

Tento test je určený pre stanovenie účinnosti pórovitého materiálu, určeného zadržať vodu striekanú pomocou tlakového rozprašovača vzduchu/vody.

Zariadenie použité k testu musí simulovať podmienky, ktorým by bol materiál vystavený, z hľadiska objemu a rýchlosti vodnej spŕšky produkovanej pneumatikami, ako keby bolo namontované na vozidle.

2. Vybavenie

2.1 Testovacia súprava je popísaná na obrázku 9.

3. Postup

3.1. Vzorka s rozmermi 305 x 100 mm sa pripevní vertikálne v testovacej zostave, overí sa, či nie je žiadna medzera medzi vzorkou a hornou zakrivenou doskou a či je zberač v správnej polohe. Rozprašovacia nádrž sa naplní presne jedným litrom vody a umiestni sa tak, ako je to znázornené na schéme.

3.2. Rozprašovač sa nastaví takto: tlak (v rozprašovači): 5 bar + 10 %/- 0 % prietok: 1 liter/min ± 5 sekúnd rozprašovanie: kruhové, zhruba 50 mm v priemere a 200 mm od vzorky, tryska priemeru 5 mm.

3.3. Rozprašuje sa pokiaľ nie je žiadna vodná hmla a odmeria sa čas. Voda sa nechá kvapkať zo vzorky do zberača 60 sekúnd a odmeria sa zachytávaný objem vody. Meria sa množstvo vody zostávajúce v nádrži rozprašovača. Vypočíta sa objemové percento zachytávanej vody vo vzťahu k objemu rozprášenej vody.

3.4. Test sa opakuje päťkrát a vypočíta sa priemerné percento zachytávaného množstva. Pred testom sa skontroluje, či sú úchytka, rozprašovač a meracia nádoba suché.

3.5. Počas testu musí byť teplota okolia 21 (± 3) °C.

4. Výsledky

4.1. Vypočítané priemerné percento zachytenej vody na konci piatich testov nesmie byť menšie než 85 % množstva vody rozprášenej na zariadení.

4.2. Ak sa najvyššie a najnižšie percentá zachytávanej vody líšia o viac než 5 % od priemerného množstva, test neplatí a musí sa opakovať. Ak aj v druhom teste najvyššie a najnižšie percentá zachytávanej vody sa opäť odchyľujú od priemerného percenta o viac než 5 % a/alebo ak nižšia hodnota nespĺňa požiadavky bodu 4.1, schválenie sa odmietne.

4.3. Keď vertikálna poloha zariadenia ovplyvňuje získané výsledky, postup uvedený v bodoch 3.1 a 3.4 sa musí opakovať v polohách udávajúcich najvyššie a najnižšie percentá zachytávanej vody; požiadavky bodu 4.2 zostávajú v platnosti. Požiadavky bodu 4.1 zostávajú v platnosti, aby poskytovali výsledok každého testu.









Doplnok 3

Vzor značky EHS typového schválenia komponentu

Zariadenie zabraňujúce rozstreku, vybavené uvedenou značkou EHS typového schválenia je zariadenie typu s absorbovaním energie (A), ktoré bolo schválené v Španielsku (e 9) pod číslom 148.

Čísla sú uvedené len ako príklad.









Doplnok 4

VZOR OSVEDČENIA O EHS TYPOVOM SCHVÁLENÍ KOMPONENTU

(Maximálny formát: A4 (210 x 297 mm))









PRÍLOHA III

POŽIADAVKY TÝKAJÚCE SA EHS TYPOVÉHO SCHVÁLENIA TYPU VOZIDLA Z HĽADISKA MONTÁŽE SYSTÉMOV ZABRAŇUJÚCICH ROZSTREKU

ROZSAH PLATNOSTI

0.1. Všetky vozidlá kategórie N2 s maximálnou hmotnosťou presahujúcou 7,5 t a všetky vozidlá kategórií N3, O3 a O4 musia byť vyrábané a/alebo vybavené zariadením zabraňujúcim rozstreku tak, aby spĺňali požiadavky uvedené nižšie.

0.2. Požiadavky stanovené pre zariadenia zabraňujúce rozstreku, ktoré sú definované v bode 4 prílohy I, nie sú povinné pre vozidlá v usporiadaní rám/búdka vodiča alebo vozidlá bez karosérie, pre terénne vozidlá, ako sú definované v smernici 70/156/EHS alebo pre vozidlá, u ktorých prítomnosť zariadení zabraňujúcich rozstreku je nezlučiteľná s ich použitím. Ak sú však takéto zariadenia namontované na tieto vozidlá, musia spĺňať požiadavky tejto smernice.

ŽIADOSŤ O EHS TYPOVÉ SCHVÁLENIE

1.1. Žiadosť o EHS typové schválenie pre typ vozidla z hľadiska montáže systému zabraňujúceho rozstreku musí predložiť výrobca vozidla alebo ním poverený zástupca.

1.2. Žiadosť musí byť doložená nasledovnými dokumentmi v troch vyhotoveniach a nasledovnými údajmi: 1.2.1. technický popis systému zabraňujúceho rozstreku a jeden alebo viac dostatočne podrobných výkresov v mierke, ktorá umožňuje identifikáciu.

1.3. Technickej službe vykonávajúcej schvaľovacie testy musí byť odovzdané vozidlo predstavujúce typ vozidla ktoré má byť schválené, vybavené svojim systémom zabraňujúcim rozstreku.

EHS TYPOVÉ SCHVÁLENIE

2. K osvedčeniu o EHS typovom schválení sa musí priložiť osvedčenie zhodné so vzorom uvedeným v doplnku.

VŠEOBECNÉ POŽIADAVKY

3. Nápravy

3.1. Zdvíhateľné nápravy

Keď je vozidlo vybavené jednou alebo viacerými zdvíhateľnými nápravami, musí systém zabraňujúci rozstreku kryť všetky kolesá, ak je náprava spustená a kolesá sú v styku so zemou, keď je náprava zdvihnutá.

3.2. Samoriadené nápravy

Ak je vozidlo vybavené samoriadenou nápravou, systém zabraňujúci rozstreku musí spĺňať požiadavky, ktoré platia pre neriadené kolesá, ak je systém namontovaný na otočnej časti. Ak nie je namontovaný na tejto časti, musí spĺňať požiadavky, ktoré platia pre riadené kolesá.

4. Poloha vonkajšieho krytu

4.1. V prípade neriadených kolies vzdialenosť c medzi pozdĺžnou rovinou dotýkajúcou sa vonkajšieho boku pneumatiky, okrem akéhokoľvek vydutia pneumatiky blízko zeme, a vnútorným okrajom krytu nesmie presahovať 75 mm, pokiaľ polomer vnútorného okraja krytu, ako je to definované v bodoch 7.2, 8.2 a 9.2 nie je menší než 1,0 R, v tom prípade nesmie presahovať 100 mm (obrázok 1).

4.2. V prípade riadených kolies a samoriadených kolies nesmie vzdialenosť „c“ presahovať 100 mm.

5. Stav vozidla

Pre overenie zhodnosti s touto smernicou, musí byť vozidlo v nasledovnom stave:

a) musí byť nenaložené a s kolesami v polohe pre jazdu priamo dopredu;

b) v prípade návesov musia byť ložné plochy návesov horizontálne;

c) pneumatiky musia byť nahustené na svoj normálny tlak.

6. Systémy zabraňujúce rozstreku

6.1. Systémy, ktoré zabraňujú rozstreku musia spĺňať podmienky uvedené v bodoch 7 alebo 9.

6.2. Systém zabraňujúci rozstreku pre neriadené alebo samoriadené kolesá, ktoré sú kryté podlahou karosérie alebo spodnou časťou ložnej plošiny, musia spĺňať buď ustanovenia bodu 7, alebo 9 alebo ustanovenia bodu 8.

ŠPECIFICKÉ POŽIADAVKY

7. Požiadavky týkajúce sa systémov zabraňujúcich rozstreku s absorbovaním energie pre nápravy vybavené riadenými kolesami alebo samoriadenými alebo neriadenými kolesami.

7.1. Blatníky

7.1.1. Blatníky musia kryť oblasť bezprostredne nad, pred a za pneumatikou alebo pneumatikami nasledovným spôsobom: a) v prípade jednotlivej alebo viacnásobnej nápravy, kde vzdialenosť „d“ (obrázok 4) medzi pneumatikami susedných náprav presahuje 300 mm, predný okraj (C) musí siahať dopredu k čiare O-Z, kde uhol theta je najviac 30° nad horizontálou pre nápravy riadené alebo samoriadené a najviac 20° pre nápravy s neriadenými kolesami. Najzadnejší okraj (obrázok 2) musí siahať dole tak, že nie je vyššie než 100 mm nad horizontálnou čiarou, ktorá prechádza stredom kolesa; b) v prípade viacnásobných náprav, kde vzdialenosť „d“ medzi pneumatikami susedných náprav nepresahuje 300 mm, musí byť blatník taký, ako je znázornený na obrázku 4a; c) blatník musí mať celkovú šírku „q“ (obrázok 1) aspoň takú, aby pokryla celú šírku pneumatiky „b“ alebo celú šírku „t“ u zdvojených kolies, pričom sa berú do úvahy extrémne prípady jednotky pneumatika/koleso špecifikované výrobcom. Rozmery „b“ a „t“ sa merajú vo výške náboja kolesa, s vylúčením akýchkoľvek označení, rebier, ochranných pásov atď. na bočných stenách pneumatiky.

7.1.2. Predná strana zadnej časti blatníka musí byť vybavená zariadením, ktoré zabraňuje rozstreku a vyhovuje podmienkam podľa doplnku 1 k prílohe II. Tento materiál musí kryť vnútornú stranu blatníka do výšky určenej priamkou, ktorá vychádza zo stredu kolesa a tvorí s horizontálou aspoň 30° (obrázok 3).

7.1.3. Ak sú blatníky zhotovené z niekoľkých komponentov, nesmú obsahovať akékoľvek otvory, ktorými by bol možný rozstrek pri pohybe vozidla.

7.2. Vonkajšie bočné kryty

7.2.1. V prípade jednotlivých náprav alebo u viacnásobných náprav, keď vzdialenosť „d“ medzi pneumatikami na susedných nápravách presahuje 300 mm, spodný okraj vonkajšieho bočného krytu nesmie byť situovaný mimo nasledovných vzdialeností a polomerov, meraných od stredu kolesa (obrázok 2).



a)nápravy s riadenými kolesami alebo samoriadenými kolesami: Rv ≤ 1,5 R od predného okraja (smerom k prednej časti vozidla) (koniec C na 30°) k zadnému okraju (smerom k zadnej časti vozidla) (koniec A na 100 mm) b)nápravy s neriadenými kolesami: Rv ≤ 1,25 R od predného okraja (koniec C na 20°) k zadnému okraju (koniec A na 100 mm) kde R je polomer pneumatiky namontovanej na vozidle a Rv vzdialenosť vyjadrená ako polomer, pri ktorom je situovaný spodný okraj vonkajšieho bočného krytu.

7.2.2. V prípade viacnásobných náprav, kde vzdialenosť „d“ medzi pneumatikami susedných náprav nepresahuje 300 mm, vonkajšie bočné kryty umiestnené v priestore medzi nápravami, musia byť umiestnené vo vzdialenostiach stanovených v bode 7.2.1 a musia siahať smerom dole tak, že nie sú vyššie než 150 mm nad horizontálnou čiarou prechádzajúcou stredom kolies alebo tak, že horizontálna vzdialenosť medzi ich spodnými okrajmi nepresahuje 60 mm (obrázok 4a).

7.2.3. Hĺbka vonkajšieho bočného krytu nesmie byť menšia než 45 mm vo všetkých bodoch za vertikálnou čiarou prechádzajúcou stredom kolesa. Hĺbka bočného krytu sa môže postupne redukovať pred touto čiarou.

7.2.4. Nie sú povolené žiadne otvory vo vonkajších krytoch alebo medzi vonkajšími krytmi a inými časťami blatníkov umožňujúce rozstrek pri pohybe vozidla.

7.3. Lapače nečistôt

7.3.1. Šírka lapača musí spĺňať požiadavku na „q“ v bode 7.1.1 c) okrem toho, keď je lapač v blatníkoch, v tomto prípade potom sa musí jeho šírka rovnať aspoň šírke behúňa pneumatiky.

7.3.2. Orientácia lapača musí byť v podstate vertikálna.

7.3.3. Maximálna vzdialenosť od zeme k spodnému okraju lapača nesmie presahovať 200 mm (obrázok 3). Táto vzdialenosť sa zvýši na 300 mm v prípade poslednej nápravy, u ktorej radiálna vzdialenosť dolného okraja vonkajších bočných krytov Rv nie je väčšia než polomer pneumatík namontovaných na kolesá tejto nápravy.

7.3.4. Lapač nesmie byť viac než 300 mm od najzadnejšieho okraja pneumatiky, pri meraní vodorovne.

7.3.5. V prípade viacnásobných náprav, kde vzdialenosť „d“ medzi pneumatikami susedných náprav je menšia než 250 mm, len zadná sada kolies musí byť vybavená lapačmi. Ak je vzdialenosť „d“ medzi pneumatikami susedných náprav aspoň 250 mm (obrázok 4b), musí byť za každým kolesom lapač.

7.3.6. Lapače nesmú byť ohnuté dozadu o viac než 100 mm silou 3 N na 100 mm šírky lapača, aplikovanou v bode umiestnenom 50 mm nad dolným okrajom lapača.

7.3.7. Celá predná strana časti lapača, ktorá má požadované minimálne rozmery, musí byť vybavená zariadením zabraňujúcim rozstreku, ktoré spĺňa podmienky uvedené v prílohe II doplnok 1.

7.3.8. Medzi dolným okrajom blatníka a lapačmi nesmú byť žiadne otvory, umožňujúce rozstrek.

7.3.9. Kde zariadenie zabraňujúce rozstreku spĺňa podmienky týkajúce sa lapačov (bod 7.3), nevyžaduje sa žiadny doplnkový lapač.

8. Požiadavky týkajúce sa systémov zabraňujúcich rozstreku, vybavených zariadením zabraňujúcim rozstreku a absorbujúcim energiu, pre určité nápravy, vybavené neriadenými alebo samoriadenými kolesami (pozri bod 6.2).

8.1. Blatníky

8.1.1. Blatníky musia kryť celú oblasť bezprostredne nad pneumatikou alebo pneumatikami. Ich predné a zadné okraje musia siahať aspoň k horizontálnej rovine dotýkajúcej sa horného okraja pneumatiky alebo pneumatík (obrázok 5). Zadný okraj však môže byť nahradený lapačom, v takom prípade lapač musí siahať k hornej časti blatníka (alebo ekvivalentnému komponentu).

8.1.2. Celá vnútorná časť blatníka musí byť vybavená zariadením zabraňujúcim rozstreku, ktoré spĺňa požiadavky prílohy II, doplnok 1.

8.2. Vonkajšie bočné kryty

8.2.1. V prípade jednoduchej alebo viacnásobnej nápravy, keď je vzdialenosť medzi susednými pneumatikami aspoň 250 mm, musí vonkajší bočný kryt pokrývať plochu siahajúcu od dolnej k hornej časti blatníka až k priamke, tvorenej dotyčnicu k hornému okraju pneumatiky alebo pneumatík a ležiacej medzi vertikálnou rovinou tvorenou dotyčnicu k prednej časti pneumatiky a blatníkom alebo lapačmi umiestnenými za kolesom alebo kolesami (obrázok 5b). V prípade viacnásobných náprav musí byť vonkajší bočný kryt u každého kolesa.

8.2.2. Medzi vonkajším bočným krytom a vnútornou časťou blatníka byť žiadne otvory, umožňujúce rozstrek.

8.2.3. Keď nie sú lapače namontované za každým kolesom (pozri bod 7.3.5), musí byť vonkajší bočný kryt neprerušovaný medzi vonkajším okrajom lapača až k vertikálnej rovine, ktorá je dotyčnicou k najprednejšiemu bodu (obrázok 5a) prednej pneumatiky prvej nápravy.

8.2.4. Celá vnútorná plocha vonkajšieho bočného krytu, ktorého výška nesmie byť menšia než 100 mm, musí byť vybavená zariadením zabraňujúcim rozstreku a absorbujúcim energiu, spĺňajúcim požiadavky prílohy II.

8.3. Lapače nečistôt

Tieto lapače musia siahať k spodnej časti blatníka a spĺňať body 7.3.1 až 7.3.9.

9. Požiadavky týkajúce sa systémov zabraňujúcich rozstreku, vybavených zariadeniami zabraňujúcimi rozstreku so separátormi vzduch/voda pre nápravy s riadenými a neriadenými kolesami.

9.1. Blatníky

9.1.1. Blatníky musia vyhovovať požiadavkám bodu 7.1.1 písm. c).

9.1.2. Blatníky pre jednoduché alebo viacnásobné nápravy, kde vzdialenosť medzi pneumatikami susedných náprav presahuje 300 mm, musia tiež vyhovieť bodu 7.1.1 písm. a).

9.1.3. V prípade viacnásobných náprav, keď vzdialenosť medzi pneumatikami susedných náprav nepresahuje 300 mm, musia blatníky takisto zodpovedať vzoru uvedenému na obrázku 7.

9.2. Vonkajšie bočné kryty

9.2.1. Dolné okraje vonkajších bočných krytov musia byť vybavené zariadením zabraňujúcim rozstreku so separátorom vzduch/voda, ktoré vyhovuje ustanoveniam prílohy II.

9.2.2. V prípade jednoduchých alebo viacnásobných náprav, keď vzdialenosť medzi pneumatikami susedných náprav presahuje 300 mm, dolný okraj zariadenia zabraňujúceho rozstreku, upevneného k vonkajšiemu bočnému krytu, musí mať nasledovné maximálne miery a polomery, vychádzajúce od stredu kolesa (obrázky 6 a 7):



a)nápravy s riadenými kolesami alebo samoriadenými kolesami: Rv ≤ 1,05 R od predného okraja (smerom k prednej časti vozidla) (koniec C na 30°) k zadnému okraju (smerom k zadnej časti vozidla) (koniec A na 100 mm) b)nápravy s neriadenými kolesami: Rv ≤ 1,00 R od predného okraja (koniec C na 20°) k zadnému okraju (koniec A na 100 mm)



kde R = je polomer pneumatiky namontovanej na vozidle; Rv = radiálna vzdialenosť od najnižšieho okraja vonkajšieho bočného krytu k stredu kolesa.

9.2.3. V prípade viacnásobných náprav, keď vzdialenosť medzi pneumatikami susedných náprav nepresahuje 300 mm, vonkajšie bočné kryty umiestnené v priestoroch medzi nápravami musia sledovať trajektóriu špecifikovanú v bode 9.1.3 a musia siahať dole tak, aby neboli viac než 100 mm nad horizontálnou priamkou, prechádzajúcou stredmi kolies (obrázok 7).

9.2.4. Hĺbka vonkajšieho bočného krytu nesmie byť menšia než 45 mm vo všetkých bodoch za vertikálnou čiarou prechádzajúcou stredom kolesa. Táto hĺbka sa môže postupne zmenšovať pred touto čiarou.

9.2.5. Vo vonkajšom bočnom kryte alebo medzi vonkajšími bočnými krytmi a blatníkmi nesmú byť žiadne otvory umožňujúce rozstrek.

9.3. Lapače nečistôt

9.3.1. Lapače nečistôt musia: a) vyhovovať bodu 7.3 (obrázok 3); alebo b) vyhovovať bodom 7.3.1, 7.3.2, 7.3.5, 7.3.8 a 9.3.2 (obrázok 6).

9.3.2. Zariadenie zabraňujúce rozstreku vyhovujúce podmienkam prílohy II, doplnok 2, musí byť namontované k lapačom nečistôt, uvedeným v bode 9.3.1 písm. b), aspoň pozdĺž celého okraja. 9.3.2.1. Dolný okraj zariadenia zabraňujúceho rozstreku nesmie byť viac než 200 mm od zeme. 9.3.2.2. Zariadenie zabraňujúce rozstreku musí byť aspoň 100 mm hlboké. 9.3.2.3. Okrem dolnej časti, ktorá obsahuje zariadenie zabraňujúce rozstreku, lapač podľa bodu 9.3.1 písm. b) sa nesmie ohnúť o viac než 100 mm smerom dozadu pod účinkom sily 3 N na 100 mm šírky lapača, meranej v priesečníku lapača so zariadením zabraňujúcim rozstreku v jeho pracovnej polohe, pričom táto sila pôsobí vo vzdialenosti 50 mm nad dolným koncom lapača nečistôt.

9.3.3. Lapač nečistôt nesmie byť viac než 200 mm od najzadnejšieho okraja pneumatiky, pri meraní vodorovne.









DOPLNOK

VZOR

(Maximálny formát: A4 (210 x 297 mm))

PRÍLOHA K OSVEDČENIU O EHS TYPOVOM SCHVÁLENÍ TYPU VOZIDLA VZHĽADOM NA MONTÁŽ SYSTÉMOV ZABRAŇUJÚCICH ROZSTREKU

(Články 4 ods. 2 a 10 smernice Rady 70/156/EHS zo 6. februára 1970 o aproximácii právnych predpisov členských štátov týkajúcich sa typového schvaľovania motorových a ich prípojných vozidiel)









PRÍLOHA IV

ZHODA VÝROBY

ZASTAVENIE VÝROBY

1. Zhoda výroby

1.1. Akékoľvek zariadenie zabraňujúce rozstreku, vybavené značkou EHS typového schválenia komponentu, musí byť zhodné so schváleným typom. Orgán vydávajúci značku EHS typového schválenia si ponechá jednu vzorku, ktorú spolu s osvedčením o EHS typovom schválení komponentu môže použiť na zistenie, či zariadenia, ktoré sú na trhu, vybavené značkou EHS typového schválenia komponentu, spĺňajú stanovené požiadavky.

1.2. Typ zariadenia je definovaný vzorom a popisnými dokumentmi, uchovávanými v dobe žiadosti o EHS typové schválenie komponentu. Zariadenia, ktorých charakteristiky sú identické s charakteristikami vzorového zariadenia a ktorých iné komponenty sa nelíšia od vzorového zariadenia, s výnimkou variantov neovplyvňujúcich vlastnosti uvedené v tejto prílohe, môžu byť považované za zariadenia patriace k tomu istému typu.

1.3. Výrobca vykonáva rutinné overenie s cieľom zaručenia zhody výroby typu, ktorý bol schválený. Na tento účel musí výrobca: — buď mať laboratórium, ktoré je dostatočne dobre vybavené pre výkon základných testov, alebo — mať testy zhody výroby vykonávané schváleným laboratóriom. Výsledky testov zhody výroby musia byť k dispozícii pre inšpekciu príslušnými orgánmi aspoň jeden rok.

1.4. Príslušné orgány môžu tiež vykonávať náhodné kontroly.

1.5. Zhoda výroby s typom zariadenia, ktoré bolo schválené, musí byť overená za podmienok a v súlade s metódami stanovenými v prílohe II. Na požiadanie orgánov, ktoré udelili typové schválenie komponentu vozidla, musí im výrobca odovzdať zariadenia typu, ktoré boli predtým typovo schválené s cieľom testov alebo pre overenie zhody výroby.

1.6. Zariadenia sa považujú za zhodné, ak z 10 náhodne vybraných vzoriek, 9 vzoriek spĺňa požiadavky bodu 4 prílohy II, doplnkov 1 a 2.

1.7. Ak nie je podmienka špecifikovaná v bode 1.6 splnená, musí sa preveriť ďalších 10 náhodne vybraných vzoriek. Priemer zo všetkých uskutočnených meraní musí byť zhodný s podmienkami bodu 4 prílohy II, doplnok 1 a 2 a žiadne jednotlivé meranie nesmie vykazovať menej než 95 % špecifikovanej hodnoty.

2. Zastavenie výroby

Ak držiteľ EHS typového schválenia komponentu úplne ukončí výrobu, ihneď o tom informuje príslušné orgány.









OBRÁZKY

Obrázok 1

Šírka q) blatníka a) a poloha bočného krytu j)

Poznámka:

Čisla odkazujú na prislušné body v Prílohe III.

Obrázok 2

Rozmery blatníka a vonkajšieho bočného krytu

Poznámka:

1. Císla v zátvorkách odkazujú na prislušné body v Prílohe III

2. T: Rozsah blatnika

Obrázok 3

Poloha blatníka a lapača nečistôt

Poznámka:

Císla v zátvorkách odkazujú na príslušné body v Prílohe III

Obrázok 4

Blatníky a vonkajšie bočné kryty pre riadené alebo samoriadené alebo neriadené kolesá

(a) Rozmery blatníkov a vonkajších bočných krytov pre viacnásobné nápravy

Poznámka:

1. Čísla v zátvorkách odkazujú na príslušné body v Prílohe III

2. T: rozsah blatnika

(b) Umiestnenie zariadenia zabraňujúceho rozstreku pre viacnásobné nápravy

Poznámka:

Čísla sa vzťahujú na príslušné body v prílohe III.

Obrázok 5

Schéma znázorňujúca zostavu systému zabraňujúceho rozstreku, ktorý obsahuje zariadenie zabraňujúce rozstreku vybavené absorbérmi energie pre nápravy s neriadenými alebo samoriadenými kolesami

(Príloha III – body 6.2 a 8.)

(a) Viacnásobné nápravy, kde vzdialenosť medzi pneumatikami je menšia ako 250 mm

(b) Jednoduché alebo viacnásobné nápravy, kde vzdialenosť medzi pneumatikami nie je menšia ako 250 mm

Obrázok 6

Schéma znázorňujúca zostavu systému zabraňujúceho rozstreku, ktorý obsahuje zariadenie zabraňujúce rozstreku vybavené separátormi vzduch/voda pre nápravy s riadenými alebo neriadenými kolesami

Poznámka:

1. Čísla sa vzťahujú na zodpovedajúce body v Prílohe III

2. T: Rozsah blatníka

Obrázok 7

Schéma znázorňujúca zostavu systému zabraňujúceho rozstreku, ktorý obsahuje zariadenie zabraňujúce rozstreku (blatník, lapač, vonkajší bočný kryt) pre viacnásobné nápravy, keď vzdialenosť medzi pneumatikami nepresahuje 300 mm

Poznámka:

1. Čísla sa vzťahujú na zodpovedajúce body v Prílohe III

2. T: Rozsah blatníka

Obrázok 8

Testovacia súprava pre zariadenie absorbujúce energiu

(Pozri prílohu II, doplnok 1)

Poznámka:

A = dodávka vody z čerpadla.

B = prietok smerom k zachytávacej nádrži.

C = zberač s vnútorným rozmerom 500 (+ 5/-0) mm dĺžky a 75 (+ 2/-0) mm šírky.

D = tenkostenná trúbka s priemerom 54 mm.

E = 12 otvorov radiálne vyvŕtaných ako je zobrazené s priemerom 1,68 (+ 0,025/-0) mm.

F = 500 (+ 0/-5) mm široká vzorka, ktorá sa má testovať.

Všetky lineárne rozmery sú uvedené v mm.

Obrázok 9

Testovacia súprava pre zariadenia zabraňujúce rozstreku so separátormi vzduch/voda

(pozri prílohu II, doplnok 2)